
LA KRULO DI LA 
DOMO DI LE USHER 


AKTOI 

CENO 1. Avan la domego. La AMIKO eniras. 

AMIKO. Dum tota dio senbril, obskur, sensona en l’autuno dil 
yaro, me pasis sole per kavalo tra partikulare trauroza 
lando, e fine venis avan la domego melankolioza di 
Usher. 

(La domego revelesas, kaduka, kovrita per likeno; granda fenduro 
de la bazo a la suprajo.) 

AMIKO. Me regardis ta domo, nur domo, velizita da vapori 
venenoza qui acensis de la lageto stagnanta, la nigra 
aquo qua lekis la mur-bazo, e me sentis mea kordio 
maladeskis. Quo putranta esis celita en ta domego? E pro 
quo me venabis hike? 

(La MEDIKO eniras.) 

MEDIKO. Vu! Pro quo vu venas? Quon vu deziras? 

AMIKO. Me recevis letro. 

(LU ofras letro. La MEDIKO sizas olu e lektas murmurante.) 

MEDIKO. ‘Me maladesas! ... intensa malado korpal ... desordino 
cerebral opresas ... malada til morto ... Me volas itere 
vidar tu, mea maxim bona, ya mea unik amiko, por ke ni 
alejez ica malado per la gayeso di tua kamaradeso.’ Ha 
ha! Ha ha! E ya kad ol esas? Kad ol esas, amiko? 

AMIKO. Quo? 

MEDIKO. Gaya! Kad vua kamaradeso esas gaya? He? Ha ha! Ha 
ha! Ka vu konocas ilu longe? 

AMIKO. Dum yuneso ni esis mem intim amiki, ma me advere 
nur kelke konocas ilu. 

MEDIKO. II certigus facar lo. Ha ha! Malada til morto! Me es la 
mediko. II ne permisas me laborar. Nun esas ulo plu 
grava, ke me facez hike. 

(LU bruske turnas su .) 

Venez. Marchez nelaute. Hastez! 

(LU ekiras. La AMIKO sequas lu. Lumi falias.) 


CENO 2. Biblioteko. Granda pordo en la dopajo, sidilo pozesas 
havante sua dorso al spektantaro. La AMIKO eniras kun 
la MEDIKO. 

AMIKO. Quale falias la— 

(La MEDIKO tacigas lu, ed ekhastas.) 

USHER. ( Del sidilo) Nelaute, nelaute! Singla vorto esas 

tormento! 

AMIKO. Ka Roderik? 

(RODERIK USHER staceskas de la sidilo.) 

USHER. Mea amiko! Mea maxim bona, maxim intim amiko, 
mea unik amiko nun. Tu venis; me savis, ke tu venos, me 
savis, ke tu ne refuzos me. Es tante longatempe, tro longe 
depos ta felica yari dum ke ni esis kunyunuli. Fore hike. 

AMIKO. Roderik — tu esas chanjita. 

USHER. Ne pri me, per Deo, ne parolez pri me! Tu venas de la 
granda mondumo, ekportez me per tua parolado! Parolez 
pri, ho! miliarda kozi. 

AMIKO. Quon me devas dicar? 

USHER. Dicez irgo, irgo! To quon me maxime deziregas audar 
esas to quo ne konvenas inter ica muri. 

AMIKO. Ma tu maladesas, tale tu komunikis, e tua mediko— 

USHER. ( Iracoza .) Tu parolas pri me! Me ne aceptos me! Se me 
maladesas, esas nur pro ta ubiqua me! E quo me esas, 
fine? Rezultajo, konsequantajo, fino-punto. La lasta 
Usher maskula, portanto di nomo. Ho, ta Usher-arboro 
esas kozo maladema qua havas radiki profunda ma kelka 
folii, e me sizos la lamo por forhakar olu e descharjar la 
mondo de olu. 

Ho, amiko, mea amiko! Yes, me es malada. Malada 
pro la febla sango qua fluetas tra ca dina veini. Me balde 
mortos. Me mustas mortar. 

AMIKO. Tu cedas tu a fantazio morbal. Me rimemoras tu dum 
altra dii, felica, sensucia, avida. 

USHER. To esis mentio, maskilo quan me facis por stacar koram 
mondo terorinda. De mea yuneso me ne esis quale altri. 
Me ne povis vekigar mea kordio a joyi simila; e to omna 
quon me amis, me sole amis. Lore, dum mea yuneso, 
cherpita de omna profundajo de lo bona e lo mal esis ta 
misterio quan ankore men ligas. 

AMIKO. Ma quo afliktas tu? 

USHER. ( Ridas .) Ha, omno! Mea korpo mokas me ed amuzas su 
per nova tormenti. Simpla aflikto nervoza, ya, ol quik 
desaparos, nun, kande tu esas apud me. Komence me 
sufris febri, sendubite pro ta odoracha nebulo qua kovras 
ica loko. Ta mediko-hundo, lu sangifigis me, drenis me 
quale ulcero, probable ankore lu havas mea sango en 
botelo quale vino por lua dormhora drinkajo, lu es tante 
rozea. E pose, quo? La nervoza manko de dormado. E me 
sufras, ya, sufras! terorinda intenseso dil senti. Nur la 
maxim insipida nutrajo es tolerebla; me povas portar nur 
vesti kun texuro partikular; l’odoro di omna flori opresas 

me; mea okuli tormentesas da mem febla lumo; e soni! 
La pazo di nuda pedo, la stridado di ta stoni anciena, la 
bruiso di irga insekto en ca amaso, oli skrachas me quale 
varmeg aguli! Nur la toni di mea gitaro ne plenigas me 
per hororo. 

(IL itere ridas.) 

Konkluze, me perisos, mustos perisar pro ta idiota foleso! 
Tale, tale, e ne altre, me perdesos. Ta mediko kun sua 
piluli, sua metodi! Me maladesas, yes, ma ne per irga 
maladesi! Me maladesas per timo. Me timas to quo 
eventos, ne pro l’evento, ma pro to quon ol adportos. Me 
savas, ka tu komprenas? me savas ke uldie, balde, me 
mustos abandonar e vivo e raciono pro ula pavoriganta 
lukto kontre fantomo — mea timo. 

AMIKO. Me ne savas quale dicar, Roderik. 

USHER. Dicez irgo, ulo, irgo, ma ne pri me o le mea! Tu nun 
esas hike, maxim kar amiko, e tu hike, me portos rideto, 
quale dum l’olima dii, ka ne? Kande ni esis yuna. Lore 
me ridetis, tu dicis lo. 

Me ne ekiris ica domo dum dekekin yari. 

(Muziko. MADELINA taceme transiras la ceneyo.) 

USHER. ( Pos ke EL ekiris.) Mea fratino Madelina. El esas 

mortanta, komprenez. Ulfoye me pensas, ke el esas ja 
mortinta. 


(Lumi falias.) 


CENO 3. Biblioteko. Lumi brilas e revelas la AMIKO e la 
MEDIKO. 

MEDIKO. La siorino Madelina sufras fixita apatio, gradopa 
prodigado di sua esforci, e frequa ma pasanta epizodi 
katalepsiatra. To signifikas, ke me ne savas, quo sufrigas 
elu, e me ne esas kapabla helpar. 

AMIKO. Ica domego esas pesto-domo genitanta maladi. Pro quo 
li ne livas? 

MEDIKO. Me dicis, ke me havas nula solvuri. Se esus logikal... 

AMIKO. Ka Roderik? 

MEDIKO. Ha, ilu. Ha ha! Probez per pintoza probili, me ne esas 
la kancero! To quon ni darfas impedar ... Me ne plus 
sorgas Usher, ne plus. Me devas atencar la siorino 
Madelina. 


(Lu rapide ekiras. Lumi falias.) 


CENO 4. Lito-chambro. Obskureso. La AMIKO en la lito. Bruiso 
dil sturmo. 

AMIKO. ( Vekas tresayante.) Quo esas? 

(Frapado ye la pordo. USHER eniras.) 

USHER. ( Febroze.) Ka tu vidis? Ka tu vidis? Tu vidos! 

(IL violentoze apertas la shutri. Sovaja lumo lumigas la chambro.) 
AMIKO. Roderik! 

USHER. Ka tu vidas? Ibe, qua dansas inter la nubi! 

(La AMIKO hastas alfenestro e klozas la shutri.) 

AMIKO. Ne regardez! Quo esas? 

USHER. ( Ridas.) Gaso del marsho, fulmino-bulo, la vapori qui 
bolias en la sturmo. On dicas! 

AMIKO. Sideskez. 

(LU tiras USHER a su sur la lito.) 

USHER. La lumo brulas mea okuli! 

AMIKO. Me apene vidas tu. Tua kordio bategas. 

USHER. Quale la sturmo an ca muri anciena. 

AMIKO. Pro quo tu vigilas tante tarde? 

USHER. Me sonjis, me ne rimemoras quo, esis tro simila a 
vekado, me forigis ol. Mea nokti e jorni esas sonji vigila. 
Omno es sonjo por ica okuli qui vidas nur lo pasinta, 
omnube me spektas. 

AMIKO. Tua kordio batas plu kalme. 

USHER. Yes, la sturmo falias. 

AMIKO. Me ne povas vidar tu pro ta obskureso. Plu- 
proximeskez. Tua kordio nun batas plu rapide. Tacez. Lo 
pasinta ne esas tote timinda. 

(, Silenco. Subite la sturmo kreskas. USHER saltas de la lito.) 

USHER. Mea fratino esas mortinta! 

(La kurteno klozesas .) 

AKTO II 


CENO 1. Turmo. Apertita tombo, eskarpa eskalero. La MEDIKO 
ploras an la tombo. Frakaso-bruiso metala, pose sono 
grondanta. La MEDIKO ekhastas. Altra sono, kriachanta 
strido, ed USHER e la AMIKO eniras per la eskalero. LI 
proximeskas e regardas la tombo. 

USHER. Klozezolu. 

AMIKO. Me ne antee remarkis, quante perfekte el similesas tu. 

(USHER bruisoze klozas la kovrilo dil tombo.) 

USHER. Madelina e Roderik esis jemeli — e plu intima, me 
opinionas, kam me a me ipsa. 

AMIKO. Tamen el semblas— 

USHER. Vivanta. La naturo di lua partikulara malado. Venez. 
Me ne plus restos hike. 

(LI ekireskas.) 

To esis turmo en olima dii, ube karcerani esis celita de la 
mondo. On klefklozas la stangi, ed on klefklozas la 
granda pordi bronza, e nul lumo eniras pos ke oli esas 
klozita. 

(LI esas foririnta alonge la eskalero. La MEDIKO ri-eniras e 
regardas adsupre a li. Frakaso-bruiso — la lumi falias.) 


CENO 2. Lito-chambro. La AMIKO stacas en lunlumo avan la 
shutri apertita. Esas nelauta frapado ye la pordo. 

AMIKO. Ka Roderik? 

(La MEDIKO eniras. La AMIKO forturnas su.) 

MEDIKO. No, ne Sinioro Usher, sioro, nur me. Nur me. Ilu ne 
esas hike. 

AMIKO. Quon tu deziras? 

MEDIKO. Me venas por adiar vu, sioro. 

AMIKO. Tu livas. 

MEDIKO. Ho yes. Nulo plusa por me hike. 

MEDIKO. ( Sarkasmatre .) Tu facis tante multe. 

MEDIKO. Tam multe kam esis permisita, yes. 

AMIKO. Tu havas ankore un kuracato. 

MEDIKO. No, sioro, no, me ya ne havas to. Kuracato aceptas 
flegado dal mediko. Kuracato deziras saneskar. 

AMIKO. Quon tu dicas? 

MEDIKO. Me havas nula kuracati hike, tote ne. Ha ha! Ha ha! 
Me ne komprenas, pro quo me esis hike, no, sioro, ne 
komprenas. Me ne povis tolerar livar ta puero sola en ica 
loko sen un manuo sizar, se ... Ma la puero nun esas 
enterigita. 

AMIKO. Mortinta ed enterigita. 

MEDIKO. Ha ha! Ya, enterigita, adminime! E nun tu esas hike. 
Adio, amiko, adio. Me esperas, ke tua manui esas forta. 
Ha ha! 


(LU ekiras .) 


AMIKO. Olda folulo. 

(USHER enhastas nervoze.) 
AMIKO. Ka Roderik? 

USHER. Mea oreli sangifas pro la teroro! 

AMIKO. Esas nulo. 

USHER. No, nulo. Ho, se mea yuna vivo esus revo duranta! 

AMIKO. Esas tro multa revi en ica domego. Me mustas vekigar 
tu, Roderik. Me forportos tu, ad ula loko ube la suno 
brilegas e la vento suflas freshe. Ad ula loko for muri 
pezoza e stonoza, for pordi klefklozita. Roderik, ka tu 
men audas! 

(USHER spektas tra lafenestro. La AMIKO kuras e bruisoze 
klozas la shutri. Silenco. USHER proximeskas la AMIKO.) 

USHER. Tushez mea kordio. 

(IL sizas la manuo di la AMIKO e presas olu a sua pektoro. La 
lumi falias. Neklara bruiso de susurata vorti en l’obskureso) 


CENO 3. Biblioteko. USHER pleas la gitaro e zumas nelaute dum 
ke la AMIKI nervoze askoltas. 

AMIKO. Ni engajos karoso, me certigos ke ol esas polsterizita 
por ke la voyajo ne nocez tu. Pos du dii, Roderik, ni 
havabos ca domego fore dop ni. 

(USHER dicas nulo .) 

AMIKO. Cesez ! Me ne askoltez tua fantazii morbala! Tu 
volunte klimas aden tua tombo e sospiras klozante la 
kovrilo! Se tu volas lamentar, Roderik, lamentez quale 
vivanto — plorez, o kriachez, o manjez o dansez o furiez! 
Ma ne divenez tua propra fantomo! 

(USHER tresayas efaligas la gitaro. IL askoltas avide.) 

AMIKO. Nelaute, nelaute. Me regretas. Ta vapori ya afliktas 
mea mento quale febla alkoholajo. Ka tu deziras, ke me 
lektez a tu? Ni preske parlektis la sagao pri Ethelred. 

(LU prenas libro. USHER staceskas ed askoltas.) 

AMIKO. ( Lektanta laute de libro .) ‘Ed Ethelred, certe ne pro la 
forteso di la vino quan il drinkabis, ne plus vartis, ma, 
sentante la pluvo sur sua shultri, quik levis sua mazo, e, 
per frapegi, frakasis omno, til ke la bruiso de la ligno 
seka ed kava resonis tra la foresto.’ 

(Nelauta sonas eko di ligno krakanta. USHER movas de la pordo.) 

AMIKO. ‘Ma la bona heroo Ethelred nun eniranta tra la pordo 
furieskis ed astonesis trovante drako havanta lango 
flamifanta, qua sidis e gardis palaco ora kun planko-sulo 
arjenta, e sur la muro pendis shildo ek cintilifanta latuno. 
Ed Ethelred levis sua mazo, e frapegis la kapo dil drako, 
qua falis avan ilu, e cedis sua respirado pestoza kun 
kriacho tante hororinda ed rauka, ed anke tante 
stridanta, ke Ethelred klozis sua oreli per sua manui 
kontre la terorinda bruiso!’ 

(Fora kriacho. USHER kovras sua oreli per sua manui. La AMIKO 
staceskas askoltante. Nun, quale koaktita, LU duras lektar.) 

AMIKO. (Pavorigite) ‘E nun la heroo, pensante pri la shildo 
latuna, transmarchis valoroze la planko-sulo arjenta ad 
olu; ed olu falis a sua pedi per grandega e terorinda sono 
resonanta.’ 

(Lauta frakaso-bruiso. La AMIKO hastas adUSHER.) 

AMIKO. Roderik! Ne askoltez! 

USHER. Ne askoltez?—yes, me askoltas, ed audabis. 
Longatempe—longatempe—dum multa minuti, multa 
hori, multa dii, me audis—ma me ne audacis—ho, 
kompatez me! Me ne audacis parolar! Ka me ne dicis, ke 
mea senti esas intensa? Me audis elua unesma movi febla 

en la kava tombo. Me audis oli—multa dii ante nun, 
multa—ma me ne audacis—ne audacis parolar! Me 
opinionis, ke la tombo retenos olua mortinti. Ho, adube 
me fugos? La tombo havas nula forteso. Kad el ne hastas 
por akuzar me? Ka me ne audas elua pazi sur l’eskalero? 
Ka me ne povas audar la batado hororinda di elua kordio 
vivant? Ka tu ne komprenas? Ni pozis elu vivanta aden la 
tombo! E la tombo ridas! DEMENTULO! DEMENTULO! 
ME DICAS, KE NUN EL STACAS YE TA PORDO! 

(La AMIKO kriachas ed ekkuras. La pordo apertesas violentoze e 
MADELINA revelesas, portanta blanka vesti spricizita da sango. 

EL levas sua brakii ed iras ad USHER.) 

USHER. Pro quo tu ne restis mortinta? Pro quo tu ne restis 
enterigita! 

(IL kriachas dum ke EL falas adsur ILU. Terorinda bruisego. La 

lumi falias.) 


CENO 4. Avan la domego. La AMIKO sola. 

AMIKO. De ta domego me fugis hororante. Subite brilegis 
alonge la voyo sovaja lumo, e me turnis me por vidar, ke 
ta lumo esis la lumo di la luno plena e sango-reda, qua 
nun brilis tra ta olime preske nevidebla fenduro en ta 
vakua e dika ed olda muri. La fenduro rapide plularjeskis 
—venis la severa respiro di ciklono—mea mento jiris dum 
ke ta forta muri falis aparte—esis longa e sturmatra sono 
qua kriachis quale la liberigita voci di mil anmi 
enkarcerigita. 

(La domego krulas e sinkas aden la nigra aqui.) 

AMIKO. E la profund ed obskura lageto klozis su maligne super 
la fragmenti di la Domo di Usher. 

(La kurteno klozesas.) 

FINO 

